कंडोम भारतीय संस्कृति के खिलाफ, एकरा से समाज ख़राब होखता
नई दिल्ली – भाजपा के सरकार आवते देश के कुछ लोग के शंका रहे कि संस्कृति के नाम प देश के नीति में कुछ ना कुछ बदलाव जरूर होई।
एकर पहिला झलक केंद्रीय स्वास्थ्य मंत्री डॉ हर्षवर्धन के बयान में मिलता। हर्षवर्धन के मुताबीक देश में गर्भ निरोधक अवुरी कंडोम के प्रचार ना होखे के चाही। उनुका लागता कि, एकरा प्रचार से देश में गैर वैवाहिक शारीरिक संबंध के बढ़ावा मिलता।
हर्षवर्धन के कहनाम बा कि, एड्स के आड़ में जवन प्रचार कंडोम के कईल जाता ओकरा से “अनैतिक संबंध” के बढ़ावा मिलता। हर्षवर्धन कहले कि, अगर भारतीय संस्कृति के प्रचार ज़ोर-शोर से कईल जाए अवुरी ओकरा के बढ़ावा दिहल जाए त कंडोम के उपयोग करे के जरूरते ना परी।
अँग्रेजी अखबार 'द न्यूयॉर्क टाइम्स' के संगे भईल एगो साक्षात्कार में इलाज के बदला नैतिकता के पाठ पढ़ावत हर्षवर्धन कहले कि, अगर शारीरिक संबंध सिर्फ पति-पत्नी के बीच बने त एड्स जईसन बेमारी प आसानी से काबू पावल जा सकता।
हर्षवर्धन के मुताबीक कंडोम के प्रचार से देश के युवा जनता बुझता कि, कंडोम के इस्तेमाल के बाद बनावल हर संबंध जाएज बाटे।
मालूम रहे कि, एही तरह के कारण अवुरी आरोप लगावट पाकिस्तान भी अपना इहाँ कंडोम के प्रचार प रोक लगा देलस। संगही, उ कंडोम के प्रचार करेवाली कंपनी प हर्जाना भी लगवले रहे।
हर्षवर्धन के ताज़ा बयान भी ओहि दिशा में पहिला कदम लागता। हालांकि, पाकिस्तान एगो इस्लामिक देश हटे अवुरी ओकरा इहाँ गर्भ निरोधक सामाजिक रूप से मान्य नईखे।
हो सकता कि केंद्र सरकार भी संस्कृति के दुहाई देत, अगिला कुछ दिन में कंडोम के प्रचार प प्रतिबंध लगा देवे। लेकिन सवाल बा कि, प्रचार बंद हो गईले का होई? का एकरा से देश के युवा लोगन में अपना संस्कृति के अपनावे के इच्छा जागी।
शंका इहों बा कि, वैलेंटाइन ड़े पर तोड़-फोड करेवाला भाजपा के सहयोगी संगठन कहीं एकरा के रोके प ज़ोर त नईखन लगावत? काहें कि एगो आदमी जवन खुद पेश से डॉक्टर होखे अवुरी उ अयीसन बात पूरा होश में कहे, त विश्वास नईखे होखत।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva